Neuvoston asetuksen (ETY) N:o 479/92, annettu 25 päivänä helmikuuta 1992, 4 artiklassa säädetyn menettelyn mukainen komission tiedonanto EY:n perustamissopimuksen 81 artiklan 3 kohdan soveltamisesta linjaliikennettä harjoittavien varustamoiden (konsortioiden) tiettyihin sopimuksiin, päätöksiin ja yhdenmukaistettuihin menettelytapoihin(1)

(2003/C 233/05)

(ETA:n kannalta merkityksellinen teksti)

Neuvoston asetuksen (ETY) N:o 479/92 4 artiklassa säädetyn menettelyn mukaisesti komissio pyytää niitä, joita asia koskee, esittämään huomautuksensa liitteenä olevasta ehdotuksesta komission asetukseksi EY:n perustamissopimuksen 81 artiklan 3 kohdan soveltamisesta merikuljetusalalla tehtyjen sopimusten ryhmiin. Ehdotetut menettelytapamuutokset ovat tarpeen asetuksen (EY) N:o 823/2000 saattamiseksi yhdenmukaiseksi Neuvoston asetuksen (EY) N:o 1/2003 kanssa; tämä jälkimmäinen poistaa hakemusmenettelyn 1. toukokuuta 2004 alkaen. Huomautukset tulee toimittaa kuukauden kuluessa tämän tiedonannon julkaisemisesta seuraavaan osoitteeseen: Euroopan komissio Kilpailun pääosasto

Yksikkö COMP/D2

, toimisto J70 2/55 B - 1049 Bruxelles/Brussel Faksi (32-2) 296 98 12 E-mail: Nieves.Navarro-blanco@cec.eu.int

(1) EYVL L 55, 29.2.1992, s. 3. Toimituksen huomautus:

Asetuksen (ETY) N:o 479/92 nimi on tarkistettu siten, että siinä otetaan huomioon Amsterdamin sopimuksen 12 artiklan mukainen Euroopan yhteisön perustamissopimuksen artiklojen uudelleennumerointi; alun perin nimessä oli viittaus perustamissopimuksen 85 artiklan 3 kohtaan.

Alustava luonnos Komission perustamissopimuksen 81 artiklan 3 kohdan soveltamisesta linjaliikennettä harjoittavien varustamoiden sopimuksiin, päätöksiin ja yhdenmukaistettuihin menettelytapoihin (konsortiot) annetun asetuksen (EY) N:o 823/2000 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon perustamissopimuksen 85 artiklan 3 kohdan soveltamisesta linjaliikennettä harjoittavien varustamoiden sopimuksiin, päätöksiin ja yhdenmukaistettuihin menettelytapoihin (konsortiot) 25 päivänä helmikuuta 1992 annetun neuvoston asetuksen (ETY) N:o 479/92(1), sellaisena kuin se on viimeksi muutettuna asetuksella (EY) N:o 1/2003(2), ja erityisesti sen 2 artiklan 2 kohdan,

on julkaissut luonnoksen tästä asetuksesta,

on kuullut meriliikenteen alan kilpailunrajoituksia ja määräävää markkina-asemaa käsittelevää neuvoa-antavaa komiteaa asiasta,

sekä katsoo seuraavaa:

(1) Neuvoston asetuksen (ETY) N:o 479/92 nojalla komissiolla on toimivalta soveltaa perustamissopimuksen 81 artiklan 3 kohtaa asetuksella tiettyyn ryhmään varustamoiden välisiä sopimuksia, päätöksiä ja yhdenmukaistettuja menettelytapoja (konsortiot), jotka koskevat liikennepalvelujen yhteistä harjoittamista.

(2) Asetuksessa (EY) N:o 823/2000(3) myönnetään linjaliikennekonsortioille yleinen poikkeus perustamissopimuksen 81 artiklan 1 kohtaan sisältyvästä kiellosta tietyin edellytyksin ja velvollisuuksin.

(3) Yksi näistä edellytyksistä koskee konsortion markkinaosuutta kaikilla markkinoilla, joilla se toimii. Poikkeusta sovelletaan konsortioon, jonka markkinaosuus on alle 30 prosenttia (jos konsortio toimii konferenssissa) tai alle 35 prosenttia (jos konsortio toimii konferenssin ulkopuolella), jos se täyttää muut asetuksen edellytykset. Konsortioon, jonka markkinaosuus ylittää tämän rajan mutta on alle 50 prosenttia, voidaan soveltaa ryhmäpoikkeusta, jos sopimus ilmoitetaan komissiolle eikä komissio vastusta poikkeusta kuuden kuukauden kuluessa. Konsortio, jonka markkinaosuus on yli 50 prosenttia, ei kuulu asetuksen (EY) N:o 823/2000 soveltamisalaan, mutta siitä voidaan ilmoittaa 1 päivään toukokuuta 2004 saakka EY:n perustamissopimuksen 85 ja 86 artiklan yksityiskohtaisesta soveltamisesta meriliikenteeseen 22 päivänä joulukuuta 1986 annetun neuvoston asetuksen (ETY) N:o 4056/86(4) 12 artiklan nojalla, asetus sellaisena kuin se on viimeksi muutettuna asetuksella (EY) N:o 1/2003, jolloin konsortiolle voidaan myöntää yksittäispoikkeus.

(4) Asetuksessa (EY) 1/2003 otetaan käyttöön suoraan sovellettava poikkeusjärjestelmä, jossa jäsenvaltioiden kilpailuviranomaisilla ja tuomioistuimilla on toimivalta soveltaa perustamissopimuksen 81 artiklan 3 kohtaa 81 artiklan 1 kohdan ja 82 artiklan lisäksi. Yrityksillä ei ole enää velvollisuutta tai mahdollisuutta ilmoittaa sopimuksista komissiolle poikkeuspäätöksen tekemiseksi. Uudessa järjestelmässä sopimukset, jotka täyttävät 81 artiklan 3 kohdan mukaiset edellytykset, ovat oikeudellisesti päteviä ja täytäntöönpanokelpoisia ilman hallinnollista päätöstä. Yritykset voivat puolustuksena vedota poikkeukseen 81 artiklan 3 kohdan mukaisesta kilpailua rajoittavia sopimuksia koskevasta kiellosta kaikissa menettelyissä.

(5) Asetuksen (EY) N:o 823/2000 säännösten olisi noudatettava asetusten (ETY) N:o 479/92 ja (ETY) N:o 4056/86 säännöksiä, sellaisina kuin ne ovat muutettuna asetuksella N:o 1/2003. Erityisesti vastustamismenettely olisi lakkautettava ja viittaukset konsortioiden ilmoitukseen poistettava. Olisi säädettävä siirtymäsäännöksistä vastustamismenettelyssä jo tehtyjen ilmoitusten osalta. Asetuksessa on myös viitattava kansallisten kilpailuviranomaisten uuteen toimivaltaan.

(6) Sen vuoksi asetusta (EY) N:o 823/2000 olisi muutettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 823/2000 seuraavasti:

1. Poistetaan 7 artikla.

2. Muutetaan 9 artikla seuraavasti:

a) Poistetaan 4 kohta.

b) Korvataan 5 kohta seuraavasti:

"5. Jokaisen konsortion, joka haluaa hyötyä tämän asetuksen soveltamisesta, on voitava osoittaa komission tai jäsenvaltioiden kilpailuviranomaisten pyynnöstä ennakkoilmoituksella vähintään yhden kuukauden määräajassa, jonka pituuden komissio tai jäsenvaltioiden kilpailuviranomaiset määräävät tapauskohtaisesti, että se täyttää tämän asetuksen 5-8 artiklassa ja tämän artiklan 2 ja 3 kohdassa säädetyt ehdot ja velvoitteet sekä ilmoitettava kyseisestä konsortiosopimuksesta tapauksen mukaan joko komissiolle tai jäsenvaltioiden kilpailuviranomaisille tässä määräajassa."

3. Poistetaan 11 artiklan 1 kohdan sanat "7 artiklaa ja".

4. Korvataan 12 artikla seuraavasti:

" 12 artikla

Ryhmäpoikkeuksen peruuttaminen

1. Neuvoston asetuksen (EY) N:o 1/2003(5) 29 artiklan mukaisesti komissio voi peruuttaa tämän asetuksen soveltamisesta saatavan edun, jos se toteaa, että tietyssä tapauksessa sopimuksella, päätöksellä tai yhdenmukaistetulla menettelytavalla, johon sovelletaan tämän asetuksen 3 artiklaa tai 13 artiklan 1 kohtaa, on kuitenkin tiettyjä vaikutuksia, jotka ovat ristiriidassa 81 artiklan 3 kohdan kanssa, ja erityisesti kun:

a) sen konferenssin ulkopuolella, jossa konsortio toimii, tai tietyn konsortion ulkopuolella ei tietyn liikenteen alalla ole tehokasta kilpailua;

b) konsortio laiminlyö toistuvasti tämän asetuksen 9 artiklassa säädettyjä velvoitteita;

c) nämä vaikutukset ovat seurausta välimiestuomiosta.

2. Jos 1 kohdassa tarkoitetuilla sopimuksilla, yritysten yhteenliittymien päätöksillä tai yhdenmukaistetuilla menettelytavoilla on yksittäisessä tapauksessa perustamissopimuksen 81 artiklan 3 kohdan kanssa ristiriidassa olevia vaikutuksia jäsenvaltion alueella tai sellaisella osalla siitä, joka täyttää kaikki erillisten maantieteellisten markkinoiden tunnuspiirteet, kyseisen jäsenvaltion kilpailuviranomainen voi peruuttaa tämän asetuksen soveltamisesta johtuvan edun tällä alueella."

5. Korvataan 13 artiklan 2 kohta seuraavasti:

"2. Tämän asetuksen 7 artiklan mukaisesti tehty ilmoitus, jonka osalta kyseisen artiklan 1 kohdan toisessa alakohdassa tarkoitettu kuuden kuukauden määräaika ei ole umpeutunut, raukeaa 1 päivänä toukokuuta 2004."

2 artikla

Tämä asetus tulee voimaan 1 päivänä toukokuuta 2004. Sitä sovelletaan 25 päivään huhtikuuta 2005 asti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä ...

Komission puolesta

...

Komission jäsen

(1) EYVL L 55, 29.2.1992, s. 3.

(2) EYVL L 1, 4.1.2003, s. 1.

(3) EYVL L 100, 20.4.2000, s. 24.

(4) EYVL L 378, 31.12.1986, s. 4.

(5) EYVL L 1, 4.1.2003, s. 1.